Tođevac (Foča)
Tvrđava Tođevac smještena je na lijevoj obali rijeke Hrčavke naspram Milinklada na sjevernoj granici Nacionalnog parka Sutjeska na strmim liticama koje se iznad rijeke dižu i do oko 1.000 m visine. Ta visina ukazuje na rani srednji vijek kao vrijeme njegovog nastanka. Cjelokupan razvoj tvrđave smješta se u kraj 14. i početak 15. vijeka. Dio je odbrambenog kompleksa na Bosanskom (Drinskom) putu iz pravca Gacka prema Foči. Naročito je osiguravao naselje Tjentište. Do tvrđave se dolazi iz sela Tođevca dolinom Hrčavke uz strmi uspon. Visoki bedem sa ulaznom kapijom štiti ulaz u utvrdu. Na ulaznoj stazi do utvrde nalaze se tri kamene stolice usječene u živu stijenu. Utvrda se sastojala od kompleksa bedema i kula smještenih na više stepenastih zaravnjenih platformi na tri nivoa sa rovovima, te tajnim prolazom za snabdijevanje vodom iz rijeke Hrčavke. Tvrđava je bila u župi Drinaljevo. Prvi put se spominje 1398. Pripadao je vlasteli iz roda Kosače. Spominje se u poveljama za Stjepana Vukčića Kosaču 1444. (Toyeuacs Vdrynagliano castello con lo contato), 1448. (castrum Stoyewecz) i 1454. (civitate Togruam cum castris et pertinentiis suis). Pod osmansku vlast tvrđava je dospjela oko 1466.